奉同黄檗慧公秀峰昌公丁巳上元日訪鼓山珪公遊臨滄亭爲賦十四韻
作者：張元幹
朝代：宋

paragraphs: 孤雲乘天風，飛入海上山。
松聲發鼓吹，導我登層巒。
平生烟霞想，政在巖壑間。
及茲百事懶，作意三日閑。
聊將燒燈夜，付與兒輩看。
來陪老禪伯，杖履同躋攀。
曲折幾蘚磴，竹引春斕斑。
竇口咽細泉，崖腹鳴飛瀾。
足疲眼界遠，語樂心地安。
倒景射西崦，晃蕩雲海寬。
十年戎馬後，集此蘭若難。
未必支許遊，能盡賓主歡。
暝色到峰頂，月光散林端。
摩挲忘歸石，告以幽遐觀。